Boek oor veiligheid vir SA gemeenskappe onthul | Netwerk24
Boek oor veiligheid vir SA gemeenskappe onthul
Deur Jp Myburg 21 Desember 2020 06:12
Pierre Joubert, Johan Coetzee van Naledi-uitgewers, Wouter Brewis, Mike Prins, genl. Roland de Vries, Johan Fourie en Leon Rosser Donderdag 10 Desember by die bekendstelling van die boek in Robertson.Foto: JP Myburg
Genl.maj. Roland de Vries het onlangs sy nuutste boek, Veiligheid vir Gemeenskappe, by 'n geleentheid wat deur die Robertson-Moths (Memorable Order of Tin Hats) gereël is, bekend gestel.
De Vries het in Januarie 1964 as weermagoffisier gekwalifiseer en in April 1999 as adjunkhoof van die Suid-Afrikaanse Weermag afgetree. Hy het in verskillende opleidings- en operasionele poste gedien.
Sy operasionele ervaring het verskeie militêre operasies in die voormalige Rhodesië, Suidwes-Afrika (Namibië) en Suid-Angola ingesluit.
Sy boek oor mobiele oorlogvoering, Mobile Warfare – a Perspective for South Africa, is in Augustus 1987 in Suid-Afrika gepubliseer toe hy 'n kolonel was. Hierdie boek het sy denke oor die ontwikkeling van operasionele konsepte en militêre leerstellings vir mobiele konvensionele oorlogvoering binne die Suider-Afrikaanse konteks uiteengesit.
De Vries het die transformasie-span van die nuutgestigte Suid-Afrikaanse Nasionale Weermag (SANW) in 1997 gelei om 'n nuwe geïntegreerde konsep vir leierskap, bevel en bestuur vir die departement van verdediging te ontwikkel. Hy is in 1997 as hoof van gesamentlike opleiding aangestel en in 1998 as adjunkhoof van die SA Leër.
Sy memoires, getiteld Eye of the Firestorm, is in Mei 2013 gepubliseer en sy nuutste boek, wat op die veiligheid van alle gemeenskappe in Suid-Afrika fokus, het onlangs die lig gesien.
Dié boek van 945 bladsye word bestempel as 'n bloudruk vir enige landelike of stedelike gemeenskap in ons land om sy veiligheid te verskerp en lewens te beskerm.
"Dit was belangrik om met 'n plan vorendag te kon kom wat fokus op veiligheid en sekuriteit, maar wat die fokus op elke gebied kan plaas. Dit behels dat 'n mens die gemeenskap, sy samestelling, demografie, omgewing en bedreiging goed moet ken," vertel De Vries aan Standard.
Robertson gaan ook eersdaags met 'n projek begin wat geskoei is op die plan wat hierdie boek uiteensit om beter veiligheid en bewustheid te kweek.
"Dit is hartseer, maar ons land en die mense wat ons moet veilig hou, het beheer verloor. Dit raak by die dag erger. Nou moet ons opstaan, nou moet ons fokus en nou moet ons self inspring en mense begin help."
'n Nasionale plan om gemeenskappe te beveilig, word in die boek van stapel gestuur. Dit is geskoei op werk wat hy al in baie weerlose gemeenskappe reg oor die land heen gedoen het. Die boek bevat sy kennis oor veiligheid en 'n kundige span individue en instansies deel ook hul gevoel, mening en raad.
"Die media berig daagliks oor gewelddadige aanvalle en moord op onskuldige mense. Hierdie boek is 'n volledige doktrine vir die bemagtiging van gemeenskappe ter selfbeskerming. Elkeen wat deur misdaad-terreur in Suid Afrika bedreig word, moet van hierdie boek kennis neem," sê De Vries.